
                                                                                     Velenje, 4. 9. 2013 

Spoštovani!
Dovolite, da vas pozdravimo z Visoke šole za varstvo okolja in vas seznanimo z možnostjo izobraževanja pri nas. 

Izvajamo visokošolski strokovni dodiplomski študijski program Varstvo okolja in ekotehnologije (vsvo.velenje.si), ki se zaključi v treh letih z diplomo in nazivom diplomirani/a ekotehnolog/inja, ter magistrski študijski program Varstvo okolja in ekotehnologije, ki traja dve leti in prinese naziv magister/ra ekotehnologije. 
Šola se je v šestih letih delovanja formirala v inštitucijo, ki se lahko pohvali z zelo aktualnim študijskim programom, ki ga dopolnjujemo z velikim številom obštudijskih projektov in dejavnosti, z akademskim zborom predavateljev z odličnimi znanstvenimi, pedagoškimi in praktičnimi referencami ter nenazadnje s povsem novimi prostori, ki nam omogočajo idealne delovne pogoje. Seveda je središče našega delovanja uspešen študent oz. diplomant, ki bo sposoben široko, interdisciplinarno znanje, pridobljeno med študijem, prenesti v prakso na delovnem mestu.
Danes je skrb za okolje globalna paradigma in nujnost vsakega uspešnega vodenja podjetij, ki temelji na trajnostnem razvoju podjetij, pa tudi širše družbe. Zato družbeno odgovorna podjetja potrebujejo okoljske strokovnjake z ustreznim znanjem, saj gre za stroko, ki se hitro razvija in nenehno uvaja nova spoznanja ter tehnologije. 

Zato vas vabimo, da svoje sodelavce vzpodbudite, da nadgradijo svoje znanje in izobrazbo s študijem na Visoki šoli za varstvo okolja. Z izrednimi študenti imamo zelo dobre izkušnje, praviloma so med najboljšimi. Zato smo izredni študij organizirali na način, ki jim kar najbolj ustreza in omogoča kakovosten študij ob hkratnem opravljanju vseh ostalih obveznosti. 
Prepričani smo, da tudi vi verjamete v moč znanja in podpirate napredek svojih sodelavcev, zato se veselimo sodelovanja.

Lep pozdrav.

Direktorica:                                                               Dekan:

mag. Milena Pečovnik                                              doc. dr. Boštjan Pokorny

